In memoriam: Roelof Willem Temmingh (28 September 1946 – 5 Mei 2012) - LitNet
Izak Grové 2012-05-11
Temmingh het as 12-jarige immigrant in 1958 saam met die gesin uit Amsterdam in Suid-Afrika aangeland, een van 'n groot groep Nederlanders wat na die Tweede Wêreldoorlog diep spore op die gebied van die kunste in hul nuwe vaderland nagelaat het. (Ander noemenswaardige musici sluit in Harry Cremers, Arend Koole en Henri Arends.) Die jeugjare in die Oos-Kaapse platteland (Tarkastad) en aan die Hoërskool DF Malan het meegewerk aan die vorming van 'n kunstenaar uit 'n intens musikale milieu, en wat danksy leiding deur individue soos Gideon Fagan uit eie "aandrif vir die skone kuns" (Totius) meegehelp het aan 'n kunsmusiektradisie met 'n unieke kleur en inslag. Sy verdienste is wyd erken, soos gesien kan word aan 'n totaal van sowat 150 werke, sy verowering van alle plaaslike komposisiepryse, insluitende drie keer die prestigeryke Helgaard Steyn-prys, die Suid-Afrikaanse Akademie se toekenning van 'n erepenning in 2000, en etlike buitelandse publikasies van sy musiek.
Te midde van 'n sigbare plaaslike vervlakking van kuns en kunstenaarskap, en daarmee saam die ongenoegsame erkenning deur dieselfde gemeenskap van daardie meetbare maatstawwe waardeur die kuns tot sy reg moet en behoort te kom, sal Temmingh se werk onthou word as 'n bydrae wat gestalte gegee het aan 'n visie van musiek as beduidende en noodsaaklike lewensruimte.
2015-10-14 at 11:14
'n Kort, maar uitstekende skrywe oor 'n belangrike Suid-Afrikaanse komponis. Net so jammer dat hierdie kunstenaar se musiekregte nou nie meer aan die Temmingh-familie behoort nie.